**Valsts kancelejai**

Brīvības bulvāris 36, Rīga, LV-1520

pasts@mk.gov.lv

**Kopija:**

**Zemkopības ministrijai**

Republikas Laukums 2, Rīga, LV-1010

pasts@zm.gov.lv

Rīga

**Par Ministru kabineta noteikumu projektu “Noteikumi par valsts nodevu par mežsaimnieciskām un medību darbībām”**

Biedrība “Latvijas Mednieku savienība” (turpmāk arī LMS) ir iepazinusies ar Zemkopības ministrijas sagatavoto projektu Grozījumi Ministru kabineta 2014. gada 11. februāra noteikumos Nr. 82 "Noteikumi par valsts nodevu par mežsaimnieciskām un medību darbībām".

ZM sagatavotais Ministru kabineta noteikumu grozījumu projekts paredz, ka turpmāk mednieku sezonas kartes maksās EUR 30,00 līdzšinējo EUR 14,00 vietā. Savukārt maksu par vienu medību atļauju aļņiem un staltbriežu buļļiem plānots paaugstināt līdz EUR 15,00 eiro, bet aļņu govij un teļam un staltbriežu govij un teļam EUR 7,50, līdzšinējo EUR 1,42 eiro vietā. Projektā paredzēts palielināt valsts nodevu par atļaujas izsniegšanu ārvalstniekiem medīt Latvijā uz 70,0 eiro 10 dienām un 200 eiro visai sezonai. Līdz šim nodevas apmērs bija diferencēts, atbilstoši plānotajam medību ilgumam (1 dienai – 14 eiro, 2-10 dienām 35 eiro, bet sezonai 99 eiro). Kopumā medniekiem gadā varētu nākties maksāt par 0,5 miljoniem eiro vairāk, nekā tas ir šobrīd.

LMS izsaka šādus iebildumus:

1. LMS ieskatā izmaksu palielinājums par mednieka sezonas kartes saņemšanu novedīs pie tā, ka daļa Latvijas mednieku medības vairs nevarēs finansiāli atļauties. Par mednieku sezonas kartei analoga dokumenta saņemšanu Igaunijā šobrīd jāmaksā 10 eiro, Somijā 25 eiro, bet Zviedrijā 300 SEK (aptuveni 30 eiro). Savukārt, Lietuvā šādas nodevas nav vispār. Latvijā jau šobrīd ir vērojama mednieku skaita samazināšanās tendence, līdz ar to nav pieļaujama rīcība, kas to vēl vairāk veicinātu!
2. LMS kategoriski nav pieņemams plāns palielināt valsts nodevu par medību atļauju staltbriežu un aļņu medīšanai no līdzšinējiem EUR 1,42 uz EUR 7,50 un EUR 15,00 eiro. Jau šobrīd Latvijā nereti ir novērojama situācija, kad zemes īpašnieki un apsaimniekotāji, pamatojoties ar dzīvnieku nodarītajiem postījumiem lauksaimniecībai un mežsaimniecībai, pieprasa medniekiem nomedīt ievērojami lielāku staltbriežu skaitu, nekā mednieki ir gatavi nomedīt. Šādā situācijā pieckārtīgi palielinot valsts nodevas apjomu par medību atļaujām, nekādi netiek stimulēta mednieku interese medīt vairāk, bet gan tieši otrādi, tiks panākts pretējais efekts un staltbriežu govju un teļu nomedīšanas apjomi samazināsies, kas atstās negatīvu ietekmi uz lauksaimniecībai un mežsaimniecībai nodarīto postījumu samazināšanas pasākumiem.
3. Mums nav pieņemama un saprotama ZM iecere paaugstināt valsts nodevu par atļaujas izsniegšanu ārvalstniekiem medīt Latvijā.. Vēlamies uzsvērt, ka katrs ārvalstu mednieks Latvijā dažādos ar medībām, dzīvošanu, ēdināšanu un citiem servisiem saistītos pakalpojumos, iztērē vidēji 2500 eiro. Ienākošais medību tūrisms ir joma, kurā katra valsts cīnās un izstrādā dažādus atbalsta instrumentus, lai piesaistītu un ieinteresētu medniekus braukt un tērēt savu naudu pie viņiem. Valsts nodeva, ko maksā ārvalstnieki par tiesībām medīt citā valstī, visbiežāk vai nu netiek noteikta vispār (Lietuva, Austrija), vai tiek pielīdzināta konkrētās valsts mednieku gada nodevai (Igaunija, Somija, Zviedrija). Nosakot valsts nodevu 200 eiro apmērā, valsts raida skaidru signālu, ka ārvalstu mednieki šeit nav vēlami, vai arī provocē pārkāpt noteikumus un piedalīties medībās bez attiecīgās nodevas nomaksas. Šādu darbību rezultātā medību tūristu plūsma pārorientēsies uz tuvākajām kaimiņvalstīm – Igauniju un Lietuvu, tādā veidā sniedzot finansiālu pienesumu šo valstu tūrisma un viesmīlības nozarei nevis Latvijas. LMS uzskata, ka, ja valsts nodeva ārvalstu medniekiem nekādā gadījumā nedrīkst pārsniegt līdzšinējo apjomu (2-10 dienām 35 eiro, bet sezonai 100 eiro). Negatīvā fiskālā ietekme uz tautsaimniecību no medību tūrisma samazināšanās LMS ieskatā būs ievērojami lielāka nekā ieguvumi no palielinātajām nodevām.

Vēlamies norādīt, ka, atbilstoši Medību likumam, valsts nodevām par medībām 100% apmērā būtu jānonāk Medību saimniecības attīstības fondā. Tomēr, kopš 2010. gada, Medību saimniecības attīstības fondā nonāk tikai aptuveni trešā daļa no mednieku samaksāto valsts nodevu apjoma jeb 140 tūkstoši eiro. Tātad, šo vairāk kā 10 gadu laikā Medību saimniecības attīstības fondā nav nonākuši aptuveni 4 miljoni eiro, kuriem pēc likuma tur būtu jānonāk. Iepazīstoties ar ZM sagatavoto noteikumu projektu un pavadošajiem dokumentiem, redzams, ka turpmāk ieņēmumus no valsts nodevām par medību darbībām paredzēts novirzīt Valsts meža dienestam, kas ir pretrunā ar Medību likuma 31. panta 2. daļu.

LMS uzskata, ka izmaiņām valsts nodevu apmērā ir jābūt pamatotām un samērīgām, kā arī jābūt skaidram pamatojumam, kādiem mērķiem šos līdzekļus paredzēts tērēt. Ja kā pamatojums nodevu celšanai kalpo VMD administratīvās izmaksas, tad pirmkārt būtu jāveic VMD veikto funkciju audits un jāmeklē veidi, kā šīs izmaksas samazināt, tostarp, izvērtējot noteiktu funkciju nepieciešamību kā tādu, kā arī iespējamību deleģēt šo funkciju izpildi privātā sektora partneriem, līdzīgi kā tas notiek citās nozarēs. LMS uzskata, ka papildus finansējums primāri ir jārod iestādes iekšienē un tikai pēc tam ir iespējams pārskatīt valsts nodevu celšanu.Noteikumu anotācijānav izvērtēti alternatīvi risinājumi, kā arī nav izvērtēts izmaksu samērīgums pret ieguvumiem. (Tiesību akta projekta "Grozījumi Ministru kabineta 2014. gada 11. februāra noteikumos Nr. 82 "Noteikumi par valsts nodevu par mežsaimnieciskām un medību darbībām"" sākotnējās ietekmes (ex-ante) novērtējuma ziņojums (anotācija).

Pieejams: <https://tapportals.mk.gov.lv/annotation/b8902471-73bc-4a59-83ea-25856492bd6a>)

Tāpat nav izvērtēta valsts nodevas apmēra celšanas ietekme uz tūrisma un viesmīlības nozari. Anotācijā minēts, ka uzņēmējiem, kuri nodarbojas ar medību organizēšanu, palielināsies izmaksas un administratīvās procedūras netiek mainītas. Proti, no šī izriet, ka valsts nodevas tiks celtas, bet administratīvais slogs netiks mazināts un bieži vien neefektīvās procedūras netiks pārskatītas. Tas viss liecina par pārsteidzīga lēmuma pieņemšanu no Zemkopības ministrijas puses, nesaskaņojot ar nozares pārstāvjiem.

Labas likumdošanas princips paredz to, ka izstrādājot normatīvo tiesību aktu ir nepieciešams saskaņot apspriežamo tiesību normu ar tiesību sistēmā jau pastāvošajām tiesību normām, pienācīgi pamatot apspriežamās tiesību normas nepieciešamību, tostarp izvērtējot alternatīvos risinājumus, izstrādāt ilgtspējīgu tiesisko regulējumu, kā arī apsvērt nozares speciālistu izteiktās riska prognozes (Skat. Satversmes tiesa un labas likumdošanas princips: piezīmes par spriedumu lietā Nr. 2018-11-01. Dr. iur. Jānis Pleps. Jurista vārds. Pieejams: <https://juristavards.lv/doc/274411-satversmes-tiesa-un-labas-likumdosanas-princips-piezimes-par-spriedumu-lieta-nr2018-11-01/>) .

Valsts nodevu jautājums jau iepriekš tika skatīts Zemkopības ministrijas un nevalstisko organizāciju darba grupās un sanāksmēs. Visas iesaistītās nevalstiskās organizācijas, tostarp LMS, bija vienprātīgas, ka šāda Zemkopības ministrijas pieeja valsts nodevu jautājumā nav pieņemama. Tika apspriesti iespējamie scenāriji par kuriem tika panākta konceptuāla vienošanās, taču iepazīstoties ar Noteikumu projektu, jākonstatē, ka iebildumi un vienošanās ar nozari pārstāvošajām organizācijām ir ignorētas.

Rezumējot, LMS stingri iestājas pret Noteikumu projekta tālāko virzību, uzskatot, ka tas tiek virzīts, pārkāpjot labas likumdošanas principu, ignorējot nevalstisko organizāciju un nozares ekspertu viedokli, un nav racionāli pamatots.

Gadījumā, ja Jums ir nepieciešama papildus informācija lūdzam sazināties ar Latvijas Mednieku savienības valdes priekšsēdētaju Jāni Baumani.

**Jānis Baumanis**

Valdes priekšsēdētājs

Tālr. Nr. 29134657

e-pasts: janis.baumanis@lms.org.lv

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.